
Jetsettelskerinnen

Katherine Garbera

Oversatt av Kari Giske


Katherine Garbera har sansen for en lykkelig slutt. Hun fant sin egen etter å ha møtt drømmeprinsen i Fantasyland i Walt Disney World. Hun har skrevet mer enn tretti bøker og er blitt nominert til forfatterprisen for seriene Fantasy og Adventure av Romantic Time BOOKreviews. Katherine har nettopp flyttet til Dallas-området, der hun bor sammen med mannen og de to barna deres.

Tempest Lambert, tabloidenes absolutte yndlingspike, stod rolig i foajeen i boligblokken der hun bodde, konservativt antrukket, og forsøkte av alle krefter ikke å være nervøs. Det var virkelig tåpelig. Hun hadde sjarmert statsoverhoder og kjendiser. Hun hadde verden i sin hule hånd. Men det var én mann som fremdeles hadde evnen til å redusere henne til et nervevrak.

Farens sjåfør hadde møtt opp presis klokken fem over halv åtte med bilen. Tempest ville vanligvis ha kjørt selv til gallamiddagen i leukemiforeningen og den påfølgende auksjonen, men faren hadde ønsket å snakke med henne personlig. Og dette var det eneste tidspunktet han hadde funnet på timeplanen.

Her stod hun altså og forsøkte å smile og late som om dette ikke var noe spesielt. Og da faren ikke steg ut av bilen for å hilse på henne, fikk hun en anelse om at det virkelig ikke var noe særlig viktig for ham heller.

– God kveld, miss Lambert.

– God kveld, Marcus. Den eldre sjåføren hadde vært hos faren i nesten tjue år. Han smilte fort til henne.

– Så pen du er i kveld.

– Takk, sa hun, og nervene la seg til ro. Dette var hennes kveld. Hun hadde akkurat håndtert et forholdsvis vanskelig PR-problem for Tempest’s Closet. Faren hadde til og med sendt henne en e-post der det stod «godt gjort». Det var den eneste e-posten han noen gang hadde sendt henne.

Hun satte seg inn mens sjåføren holdt døren åpen for henne. Faren snakket i telefonen og så ikke opp da døren ble lukket etter henne.

Hun forsøkte å slappe av i det myke skinnsetet i farens Mercedes Benz E63 AMG sedan. Hun var ikke nervøs. Vel, kanskje litt. Det var så lenge siden hun hadde tillatt seg å ønske farens bifall. Tjueåtte år gammel burde hun kunne stå på egne bein.

August Lambert, konsernsjef i Tempest’s Closet, var en mann som gjorde inntrykk. Godt over en åtti høy hadde han alltid virket større enn livet selv, syntes hun da hun var liten. Han hadde revolusjonert amerikanernes måte å tenke på når det gjaldt å kjøpe klær med kjedebutikkene som han hadde etablert i 1970-årene og oppkalt etter henne da hun ble født.

Han avsluttet samtalen og noterte i planleggeren sin før han så på henne. Tausheten vokste mellom dem mens han studerte ansiktet hennes. Hun lurte på hva han så når han så på henne.

Enkelte mennesker sa at hun lignet på moren, men Tempest hadde egentlig aldri trodd på det. Moren hadde vært en av de vakreste kvinnene Tempest noen gang hadde sett. Og det som hun selv så i speilet var aldri …  vakkert.

– Takk for at du ville møte meg, sa han.

– Ingen årsak. Hva var det du ville snakke med meg om?

– Jeg har tenkt å forfremme Charles Miller.

Ingen konversasjon eller overfladisk småprat fra ham. Bare den direkte opplysningen som hun …  vel, som hun ikke hadde ventet.

– Charlie Miller? Nå spøker du. Pokker, hun hadde ment å være rolig og avbalansert.

– Han er rett mann til denne jobben.

Hun så hardt på faren …  et blikk som hun hadde tatt etter fra ham. – Vær så snill, ikke si at du forfremmer ham i stedet for meg fordi jeg er kvinne.

– Tempest, jeg er ingen mannssjåvinist.

Hun visste det. Hun grep etter halmstrå i forsøket på å finne en grunn. – Jeg vet ikke det, far. Jeg har mer erfaring enn Charlie og er bedre kvalifisert.

August sukket og gned seg i nakken. Han stirret ut på Lake Shore Drive som fór forbi utenfor bilvinduet. Hun elsket Chicago. Av og til ønsket hun at hun ikke gjorde det, for da kunne hun rett og slett ha forlatt både faren og Tempest’s Closet. Faren virket så utilnærmelig, så alene. Selv om det bare var noen desimeter mellom dem.

Og hun kjente at avstanden til ham ble større. Uansett hvordan hun forsøkte, så ville hun aldri oppnå hans godkjenning. Hans respekt. Noen få helt syke påfunn da hun var i slutten av tenårene og tidlig i tjueårene, og han kom til å bruke dem mot henne resten av livet.

– Jeg har ikke gjort noe for å vekke oppmerksomhet i det siste, sa hun stille. Denne jobben var blitt det som drev henne frem …  hun var ikke lenger en festjente, hun var en forretningskvinne. Og hun var sikker på at faren var klar over det.

– Det stod en artikkel i Hello! for mindre enn en uke siden om deg og Dean Stratford med bilder fra kjærlighetsredet deres.

– Far, ærlig talt. Du vet godt at det ikke er noe mellom Dean og meg. Han prøver å komme over misbruket. Han trenger støtte fra vennene sine.

Han kikket på henne. – Hva jeg vet, har ingen betydning. Verden tror at du er en festjente.

Hun trodde ikke sine egne ører. – Styret vet at jeg ikke er det.

Han gned seg over hjertet før han la hendene i fanget og flettet fingrene. – Jeg er mer opptatt av hva opinionen mener.

Tempest kunne ikke si noe på det. Hun angret nesten på beslutningen, men hun hadde lovet seg selv for mange år siden at hun aldri skulle unnskylde sine handlinger. Selv om de som oftest ble misforstått, hadde hun alltid hatt de beste intensjoner i utgangspunktet når det gjaldt alle eskapadene sine.

– Jeg tror vi kan overvinne det. Jeg har jobbet med barnestiftelsen, noe som hjelper på imaget mitt.

– Det er ikke nok, Tempest. Tempest’s Closet står overfor en vanskelig tid.

– Hvordan det? spurte hun. Hun jobbet med markedsføringen, og konsentrerte seg mer om omdømmet enn om sluttresultatet. Men hun hadde ikke hørt noen rykter om problemer.

– Ikke noe som du behøver å bekymre deg for.

– Jeg er ansatt i firmaet, far. Naturligvis bekymrer jeg meg for stabiliteten i selskapet. Fortell meg hva som foregår. Hun var mer bekymret for faren. Det hadde alltid vært hennes verste frykt …  å miste ham. Og hvis noe skjedde med Tempest’s Closet, ville han ikke ha noe å leve for.

– Det er Renard Investments.

Igjen? Gavin Renard hadde vært ute etter Tempest’s Closet siden han kom på banen som investor for rundt ti år siden. Han forsøkte hele tiden å få til et fiendtlig oppkjøp.

– Og Charlie vil være bedre skikket til å hjelpe deg, mener du? spurte hun prøvende.

– Ja. Jeg trenger en viseadministrerende direktør for markedsføringsavdelingen som kan gå ut dit og gi oss god omtale.

– Jeg tror at artiklene om meg burde bevise at jeg vet noe om omtale, mumlet hun.

– Det er ikke den typen omtale vi vil ha.

– Far, vær så snill.

Hele livet hadde hun gått inn for at ingen i hele verden skulle synes synd på henne. Stakkars lille morløse, rike pike. I stedet hadde hun gjort livet til en fest, og nå hadde hun en følelse av at hun betalte for det. Hun hadde gått på Vassar og fått sin eksamen. Selv om hun hadde hørt rykter om at forholdet hennes til dekanen var den eneste grunnen til at hun hadde stått, visste hun med seg selv at hun hadde gjort jobben alene, og at Stan ikke hadde hatt noen innflytelse på karakterene hennes.

Hun la beina i kors, kjente den glatte silken fra Valentino-kjolen mot huden. Hun kikket skrått på ham. Han sukket, og hun hadde fått svaret sitt. Hun skjønte ikke hvorfor hun var så overrasket. Hun hatet at hun alltid ønsket noe av ham som han aldri kunne gi henne.

– Jeg beklager, Tempest. Jeg har bestemt meg.

– Ombestem deg, sa hun og begynte å miste beherskelsen, selv om hun inderlig ønsket at hun skulle greie å beholde den. Ønsket fortvilet å være like kald og rolig som faren alltid var. Hvorfor hadde hun ikke arvet den egenskapen?

– Jeg tror at vi er ferdige med dette.

– Ikke ennå. Jeg vil at du skal fortelle meg nøyaktig hvorfor jeg ikke ble forfremmet.

Han så henne rett inn i øynene. – Du er ikke ansvarsfull nok. Jeg stoler ikke på at du vil greie jobben.

Det sved mer enn hun hadde ventet. Og hun kjente at tårene sved i øynene, men hun nektet å gråte så lenge han så det. Hun hadde faktisk aldri grått når han var til stede. Hun visste at han syntes at det var et billig, feminint knep som ble brukt til å manipulere menn.

– Jeg tror ikke at jeg kommer til å greie å fortsette å jobbe for deg.

– Det er ditt valg, Tempest.

– Nei, far, det er ditt.

Gavin Renard fikk et glimt av Tempest Lambert i den andre enden av den fulle ballsalen. Festjenta var omgitt av en gruppe mennesker og så ikke slik ut som han hadde ventet. De hadde aldri hilst på hverandre, selv om begge ofte var til stede samtidig på mange av de sosiale arrangementene. For å være ærlig hadde han aldri brydd seg særlig om henne før i kveld. Kanskje grunnen var måten hun hadde skilt lag med August på med en gang de kom inn i rommet.

På bildene så hun for tynn ut, og hun hadde alltid trutmunn. Øynene hadde oftest et tomt uttrykk. Nå flyttet han seg for å se nærmere på henne, og la merke til at de store, blå øynene ikke var tomme i kveld. De sydet av noe som enten var lidenskap eller sinne.

Hun var ikke så radmager som hun virket på bildene. Han hadde synes at hun var tiltrekkende da han så henne på forsiden av People, men i levende live utstrålte hun en skjønnhet som gjorde ham målløs.

Hun var erkefiendens datter. Så han kjente til detaljene i livet hennes. At moren hadde gått bort da hun var seks på grunn av brystkreft. Han visste at Tempest var blitt sendt til en pensjonatskole i Sveits, og etter alle rapporter å dømme hadde hun vært en dyktig elev …  helt til hun ble atten og arvet formuen etter besteforeldrene.

Hun hadde droppet skolen og kastet seg ut i jetsettlivet i Europa og aldri sett seg tilbake. Hun hadde festet hardt og uten å ta særlig hensyn til andre mennesker i seks år. Det ble snakket om forhold til gifte menn, det var skandaløse bilder av henne i alle aviser på kontinentet, og av og til i Statene.

Så hadde hun droppet ut av jetsettet og vendt tilbake til Statene for å gå på college. Rapporten han hadde lest om resultatene hennes, tydet på at hun var en skarp dame. Men enda en gang ble hun innblandet i en skandale, bare noen uker før eksamen, da bilder av henne og dekanen dukket opp i en lokalavis.

Hun kikket opp og tok ham i å stirre. Han hevet et bryn mot henne, men så ikke bort.

– Hva holder du på med? Broren Michaels spørsmål fikk ham ikke til å ta blikket fra Tempest.

– Flørter med en pen dame.

– Hun er forbudt, Gav. Med mindre du har ombestemt deg med hensyn til … ?

– Det har jeg ikke. Han ville aldri ombestemme seg når det gjaldt å ta knekken på August Lambert. Det var August som var grunnen til at Gavin hadde lykkes så godt. Grunnen til at han hadde drevet seg selv og sine ansatte til å nå toppen. Grunnen til at han var her i kveld.

Siden han ble gammel nok til å forstå forretningsverdenen, hadde han visst hvem August var. I begynnelsen hadde han beundret mannen for det han hadde fått til, men da han opplevde metodene hans på nært og privat hold, var beundringen gått over i forakt.

Han kom aldri til å glemme spenningen han opplevde da han hørte at August Lambert skulle åpne en avdeling av den nyskapende Tempest’s Closet i hjembyen hans. Men han hadde ikke forstått farens stillferdige sinne overfor mannen, og hadde følt en forakt for faren og den småbyaktige holdningen hans som bare en guttunge på tolv kunne.

Men ikke lenge etter hadde livet som faren hadde gitt familien Renard, blitt ødelagt, og Gavin begynte å skjønne hvorfor faren hatet Lambert. Snart hatet Gavin ham også, og etter hvert vokste en hevnlyst i ham som aldri hadde forlatt ham. Åpningen av Tempest’s Closet hadde langsomt tatt næringsgrunnlaget fra alle butikkene i hovedgaten. Gavin hadde vært vitne til farens kamp for å holde liv i sentrum, hadde til og med oppsøkt August Lambert for å få hjelp. Men Lambert hadde nektet.

– Naturligvis ikke.

– Hva mener du?

– Bare at du ikke ønsker å bli engasjert i en som jobber for selskapet som vi er ute etter.

Han kikket på Michael. – Og når begynte jeg å trenge råd fra deg?

Michael dasket til armen hans. – Når det gjelder privatlivet ditt, trenger du alltid råd fra meg.

– Ja vel, ja. Jeg tror at Melinda prøver å få kontakt med deg.

Michael stønnet, men snudde seg mot kvinnen som han hadde vært sammen med i perioder de siste fire årene. – Når har du tenkt å gifte deg med henne?

– Når du begynner å følge rådene mine.

– Aldri?

– Jeg vet ikke, sa Michael, men det hørtes mer ut som han snakket med seg selv, og ikke med Gavin.

– Vi snakkes, Gav. Husk hva jeg sa.

– Vi sees, Michael.

Da broren gikk, oppdaget Gavin at Tempest ikke snakket med gruppen sin lenger. Dørene ble åpnet inn til bordene i bankettsalen. Gavin ventet, håpet å få et blikk av Tempest igjen. Han kjente en hånd på skulderen. Lange, velstelte negler hvilte mot det svarte jakkestoffet. En søt, tung lukt la seg rundt ham, og han kikket på Tempest over skulderen.

– Vel, hallo, sa han.

– Jeg så at du så på meg.

– Fint.

– I enkelte kulturer regnes det som uhøflig å stirre.

– Og hva er det du prøver å si?

Hun gikk rundt ham og stilte seg foran ham i trengselen av mennesker som presset på og strømmet inn i bankettsalen. – Jeg ville si at jeg tror ikke at vi har hilst på hverandre noen gang.

– Gavin Renard.

– Å.

– Du har altså hørt om meg.

– Så vidt, sa hun med et glimt i øyet. Hun tok en ny slurk av drinken sin. – Jeg er Tempest Lambert.

– Jeg vet hvem du er.

– På grunn av din interesse for Tempest’s Closet? spurte hun.

Han ble overrasket over at hun var så direkte. Og han visste ikke helt hvorfor. – Blant annet.

Hun nippet til drinken igjen og la hodet på skakke. – Ikke tro alt som du leser om meg, mr Renard.

Hun var en forlokkende liten pakke. – Det gjør jeg ikke, heller.

Hun løftet hånden og tok ham lett på kinnet. Bare fingertuppene mot skjeggstubbene. – Det er bra, for jeg har et forslag.

– Det høres bra ut.

– Ikke et slikt forslag.

– En mann kan håpe.

Hun snudde seg bort, men ikke før han hadde sett et lystent glimt i øynene hennes. Interessant.

– Få høre, sa han.

– Jeg er på jakt etter ny jobb, Gavin, sa hun.

Bare lyden av navnet hans over leppene hennes gjorde at alt det maskuline i ham stod i giv akt. Han ønsket å høre henne si navnet hans, men fra sengen hans, etter at de hadde elsket vilt. Ikke midt i denne folkestimmelen der han forsøkte å følge Michaels råd om å holde fingrene fra fatet. – Nei.

Hun sukket. – Jeg er en meget dyktig markedsfører, og jeg tror at jeg kan være et aktivum for selskapet ditt.

– Jeg kan ikke ansette deg. Han lurte på om August hadde fått datteren til å komme til ham for å be om jobb …  kanskje for å bruke henne som spion.

– Ikke si nei. Ikke ennå. La meg få besøke deg på kontoret i morgen og snakke med deg. Når du ser CV’en min, vil du kanskje ombestemme deg.

Han tok henne i armen. Herregud, så myk huden hennes var. Mykere enn kvinnehud burde ha lovt til å være. Han trakk henne ut fra trengselen og bort til en roligere del av gangen. Hun fulgte ham uten å nøle.

Han stanset da de var blitt alene, og hun lente seg mot veggen og studerte ham slik som en kvinne studerer en mann som hun vil ha.

– Ikke lek med meg, Tempest.

– Jeg gjør ikke det, sa hun stille.

Men han visste at det var det hun gjorde. Gavin avskydde tanken på at kan kanskje kunne falle for fiendens datter. Avskydde at August kunne ha funnet det eneste svake punktet i rustningen hans. Men hva slags mann ville bruke sin datter på den måten?

Mistenksomhet og begjær kjempet i ham, og til slutt gav han etter for begjæret. Han bøyde seg over henne. Så nær at han kunne se at de blå øynene ikke var rent blå, men en kombinasjon av mange forskjellige nyanser.

Og at vippene hennes var tykkere enn en minkstola. Og leppene hennes, å, helvete, leppene hennes var fyldige og brede og da hun slikket seg over underleppen, husket han med ett på hvor lenge det var siden han hadde holdt en kvinne i armene.

Og han kunne ikke stole på henne. Den beste utveien ville være å skremme henne ved å være frekk og legge an på henne. Ut fra det som han hadde lest om henne, var hun vant til pappagutter som snyltet på familieformuene sine.

– Gavin?

– Jeg trenger deg ikke i PR-avdelingen min …  men …  sa han.

– Ikke si det, advarte hun.

Han sa det ikke, han bare trakk henne litt nærmere og la munnen mot øret hennes. Hun skalv da pusten hans kilte henne, og han kjente at han svarte, kjente hvordan det sitret da han tente.

– Det er tydelig at vi liker hverandre, hvisket han.

Hun trakk seg fra ham. – Jeg liker deg, noe som virker helt sprøtt.

Helvete, som om han ikke visste det. Men han hadde lyst på henne. Mer enn han burde. Dette var verken logisk eller rasjonelt, men hun kjentes så riktig ut.

Altfor riktig. Det fikk ham til å tro at den dypfryste tilstanden som han hadde befunnet seg i mens han konsentrerte seg om hevnplanene, hadde begynt å tine. I blikket hennes så han en sorg, og den typen målbevissthet som fikk det til å storme i ham. Hun lukket øynene. Han så at hun rødmet, skuldrene hennes sank bakover slik at brystene struttet mot ham.

Han kjærtegnet kinnbeina hennes. Huden hennes var mykere enn havtåke. Vippene hennes senket seg mens han utforsket ansiktet hennes. Han fulgte leppene hennes, som åpnet seg under fingrene hans. Han strøk tommelen over den fyldige underleppen, så hvordan den rosa munnen ble mørkere.

Hun la hodet bakover og bøyde seg umerkelig mot ham. Det var noe overlegent ved henne som vekket nysgjerrigheten hans. Han hadde lyst til å legge armene rundt henne og se hvor overlegen hun så ut etter at han hadde kysset henne ettertrykkelig.

Så trakk hun på skuldrene. – Jeg er ikke ute etter et forhold, Gavin. Jeg er ute etter en jobb.

Han visste at han aldri kom til å ansette henne, men han ville ikke at hun bare skulle forsvinne ut av livet hans, heller. Han visste også at det var det hun kom til å gjøre. – Jeg kan ta imot deg i morgen klokken elleve.

– Flott. Forbered deg på å bli overrasket, sa hun og gikk fra ham.

Tempest hadde kledd seg med omhu til intervjuet med Gavin Renard. Den svarte Chanel-drakten var klassisk, og hun bar den som et sikkerhetspledd. Hun elsket å kjenne det fôrede, tynne ullstoffet mot bena. I tillegg hadde hun ultratynn, fransk strømpebukse og sko fra Ferragamo som var diskrete og elegante.

Men likevel var hun nervøs. Hun skalv på hendene da hun nippet til kaffen som Gavins sekretær Marilyn hadde gitt henne. Hun avskydde å bli avslørt av sine egne følelser, og tvang seg til å repetere det som hun hadde tenkt å si en gang til.

Hun tenkte ikke bare på en ny jobb. Hun tenkte på mannen Gavin Renard, og det var det som irriterte henne. En ting var å tenke på ham som et middel til å få faren til å sette seg opp og legge merke til hva slags sjefsemne han hadde gitt avkall på. Men hvem skulle ha trodd at denne fyren kunne ødelegge planene hennes? For å være ærlig hadde hun selvsagt ikke hatt noen plan da hun gikk bort til ham. Hun hadde bare hatt lyst til å hilse på denne mannen som faren var så opptatt av, og prøve å finne ut om det var noe som hun kunne bruke for å få faren til å ombestemme seg. Men den planen hadde fløyet ut av vinduet da hun skjønte hvor tiltrukket hun var av Gavin.

– Miss Lambert?

– Ja?

– Mr Renard vil ta imot deg nå.

Hun smilte som takk til sekretæren og satte fra seg koppen på settbordet. Hun trakk pusten dypt før hun reiste seg. Moren hadde alltid sagt at hun skulle gi seg tid. Det var bedre å komme sent og godt forberedt til et arrangement enn å komme tidsnok og uforberedt.

I sitt stille sinn sang hun «Welcome to the Jungle» av Guns ’N’ Roses for å jekke seg opp. Så grep hun dokumentmappen sin og gikk inn på kontoret hans.

Gavin reiste seg da hun kom inn. Skjorten hans var mørkeblå og fikk de grå øynene til å bli enda mer intense i det skarpe lyset. Han var høyere enn hun husket ham, og hun skjønte at hælene hennes den kvelden hadde gitt henne noen centimeter ekstra som disse ikke gjorde. Hun smilte opp mot ham da lydsporet i hodet skiftet fra energigivende rock til Sades «Smooth Operator».

Han luktet virkelig godt, også. Den krydderaktige, maskuline duften la seg rundt henne da han rakte henne hånden. De langsomme, sensuelle tonene i hodet hennes fikk omgivelsene til å bli fjerne.

– God morgen, Tempest.

Hun ristet på hodet. Hånden hennes forsvant i hans. Hun holdt den lenger enn hun burde før hun trakk den til seg og kremtet nervøst. Nei, tenkte hun. Hun var ikke nervøs. Hun var rolig, kald, fullstendig behersket.

– God morgen, Gavin. Hygget du deg i går kveld?

– Ja. Vær så god, sett deg.

Det nyttet altså ikke å småprate. Gavin var tydeligvis ikke interessert i den høflige konversasjonen som hun hadde bygget livet sitt rundt. Hun la seg det på minnet. Hun satte seg og trakk CV’en opp av vesken.

– Takk for at du gikk med på å ta imot meg.

– Jeg skjønner fremdeles ikke helt hvorfor jeg gjorde det, sa han.

En stund tenkte hun at dette var en kjempetabbe, og så møtte hun blikket hans og skjønte at han hadde sagt ja av samme grunn som hun hadde spurt. Gjensidig tiltrekning. Hun var klar over at dette var en håpløs situasjon. Han ville aldri greie å glemme at hun var sin fars datter.

Men hun var ikke den som trakk seg. Hun hadde som mål i livet alltid å bevege seg fremover. Aldri se seg tilbake. Hun ønsket at Gavin skulle se på henne som en mulig ansatt først, og dernest som kvinne. Og glemme fullstendig at hun var en Lambert. I dag virket det spesielt viktig. Hun var bare en helt alminnelig arbeidssøkende.

– Fordi du er en dyktig forretningsmann som vet at han har noe bra når han ser det, sa hun og rakte ham mappen sin. Vær rolig og selvsikker, sa hun til seg selv.

– Jeg likte absolutt det jeg så her om kvelden.

Hun smilte til ham. Dette ble kanskje lettere enn hun hadde ventet. Hun kunne spille på tiltrekningen som fløy mellom dem som høyspent elektrisitet.

– Jeg også.

Han smilte skjevt. Et arrogant uttrykk fra en mann som var sikker på sin egen tiltrekningskraft. Men på det området manglet hun ikke sikkerhet, hun heller. Hun la beina i kors og lot skjørtekanten gli litt oppover. Øynene hans fulgte bevegelsen.

– Hva er det egentlig du jobber med, Tempest?

– Jeg jobber med markedsføring. Jeg har stått for mesteparten av det som du har lest om Tempest’s Closet de siste tre årene.

– Hva får deg til å tro at jeg har lest presseomtalene?

– Ærlig talt, Gavin. Vi vet begge to at du holder deg orientert om absolutt alt som Tempest’s Closet foretar seg.

Han trakk på en skulder og lente seg tilbake i stolen. – Ja.

Han sa ikke mer, lot tausheten bygge seg opp mellom dem. Hun holdt ikke ut, for hun visste at han samlet argumenter mot henne. Fant ordene som skulle fortelle henne at hun kunne ta mappen sin og gå.

Og dette var hennes eneste mulighet. Hennes eneste sjanse til virkelig å få faren til å innse at han hadde mistet henne …  for godt, denne gangen.

– Bare se på CV’en min. Jeg tror du vil oppdage at jeg er mer enn du hadde ventet.

– Det er du allerede, sa han.

Hun ble litt paff. Så rakte hun ham mappen og sank bak i stolen og ventet.

*

CV’en hennes var mye mer imponerende enn han hadde tenkt seg. Han visste ikke hvorfor han var overrasket. Han hadde tatt noen telefoner i morges og funnet ut mer om fiendens datter enn hun antakelig ville like å vite.

Alle han snakket med nevnte at hun var skarp, og at hun hadde en egen evne til å få andre til å slappe av. Hun hadde et talent for å finne noe godt i selv den verste situasjon og spinne videre på det til mediene slukte ideene som hun fôret dem med.

Kort sagt, hun ville være perfekt på laget hans …  hvis hun ikke hadde vært August Lamberts datter. Men det var hun. Ingen ting kunne endre det. Han hadde ikke greid å få noe fra sin kilde i Tempest’s Closet om hvorfor Tempest var på jakt etter jobb. Men det skulle han finne ut i dag. Se om det var noe med at hun forlot bedriften som han kunne bruke til sin fordel.

Hun la beina over hverandre andre veien, og han fulgte bevegelsen med blikket. Dynamitt-legger. Det eneste han kunne tenke på nå, var hvor glatte de ville føles under håndflatene hans. De få glimtene som han hadde fått av låret hennes var nok til at det klødde i fingrene.

Han rynket pannen og tvang seg til å studere CV’en hennes. Han skulle ikke engasjere seg i henne. Han skulle ikke følge lystene sine når det gjaldt denne damen her. Det hadde ingen ting å gjøre med rådet som broren hadde gitt ham. Det hadde med fokus å gjøre. Han kunne ikke tillate seg å bli distrahert nå når han var så nær målet. Ti år på hevnens sti, og han skulle så visst ikke gi opp nå, like foran målstreken.

– Hvorfor sluttet du i Tempest’s Closet? spurte han. Ingen hadde visst svaret på det

– Jeg ble uenig med sjefen.

– Du mener din far, ikke sant?

Hun rettet seg i stolen og satte begge føttene i gulvet. Stirret ham inn i øynene. – Jeg ble ikke forfremmet på grunn av nepotisme. Jeg jobbet hardt for å bevise hva jeg var god for med barnefondet vårt før jeg begynte å jobbe i Tempest’s Closet.

– Naturligvis gjorde du det. Han visste at hun hadde fått jobben på samme måte som alle andre ansatte. På bakgrunn av kvalifikasjoner og dyktighet. Hun hadde antakelig vært nødt til å jobbe hardere enn andre.

Han visste hvor vanskelig forholdet hennes til August hadde vært. Han hadde dessuten ikke lyst til at hun skulle gå herfra før han hadde funnet ut om han på noen måte kunne utnytte det til sin fordel. Det måtte være et eller annet her som han ikke hadde oppfattet.

– Jeg vil ikke si annet enn at hvis du ikke innser hva jeg kan tilføre din organisasjon, så er du ikke den mannen som jeg trodde du var.

Han så opp på henne og oppdaget at han følte en motvillig respekt for henne. Hun brukte skitne knep …  hun kjempet for å vinne. Og han hadde alltid hatt respekt for seier, bortsett fra når det var August Lambert som vant.

Og datteren hans måtte på et eller annet vis være en nøkkel til å ta ham. Nei, hun var nøkkelen til et ekstra tap når August gikk over ende. For det skulle gamlingen.

Men akkurat nå trengte han flere svar fra henne. Han burde håndtere dette som et intervju. Ikke glo på beina hennes, men konsentrere seg om hva hun gjorde her. – Hvorfor valgte du markedsføring?

Hun slappet av i stolen og la beina over kors igjen. – Det virket riktig for meg. Jeg kjenner en mengde mennesker i mediene.

– Var det bare på grunn av kontaktene dine? spurte han. Det måtte være mer. Hun var blitt fotfulgt av pressen i årevis før hun begynte med markedsføring. Han syntes det var et lurt trekk av henne å snu det på den måten. Å gjøre karriere av å håndtere pressen.

Hun svelget. – Jeg hadde bare lyst til å gi dem noe ordentlig å skrive om. Flytte fokus fra meg og over på noe annet. Det var derfor jeg etablerte fondet. Jeg visste at ingen ville ta meg alvorlig før jeg fikk et annet rykte.

Han respekterte det hun hadde gjort. Til en viss grad hadde han gjort det samme da han gikk inn som investor. Familien hans hadde startet med tomme hender, og han hadde snudd det. Tatt det samme som hadde ruinert faren og gjort det til sin egen styrke.

– Godt tenkt.

– Takk, sa hun og smilte. Hun hadde et fantastisk smil.

– Greit. Men uansett hvor imponerende kvalifikasjonene dine er, kan jeg ikke ansette deg.

Smilet forsvant, og hun blunket noen ganger. – Er det fordi jeg er en Lambert?

Ja, tenkte han. Hun måtte skjønne at han ikke kunne ansette henne. Men han ville ikke at hun bare skulle gå sin vei. Han ønsket å se henne igjen. – Bare delvis. Jeg har ingen ledige stillinger i markedsføringsavdelingen for tiden.

– Men du sa delvis. Ikke tenk på hvem far er.

– Det er en stor del av den du er, Tempest. Selv om jeg hadde en åpning, kunne jeg ikke ha ansatt deg.

– Du går glipp av en fordømt god medarbeider, Gavin, sa hun og reiste seg mens hun tok papirene sine.

Han reiste seg også og gikk bort til døren og stilte seg foran den. – Jeg tror at hvis jeg ansatte deg, ville jeg gå glipp av litt av ei dame, Tempest.

Hun sperret opp øynene, og han visste at hun lurte på hva hennes neste trekk burde bli. Så lurte han på om han kanskje ikke var den eneste som var ute etter opplysninger. Om han ikke var den eneste med reaksjoner som han ikke helt forstod.

Det var det han ønsket å finne ut. Han ville aldri kunne stole på henne på kontoret, men i sengen …  det var en helt annen historie.

– Sier du at du har lyst til å gå ut med meg?

Han tenkte seg om, lenge. Å gå ut med henne var ikke så veldig annerledes enn å ansette henne. Hun var fremdeles fiendens datter …  men han hadde konsentrert seg om hevn altfor lenge.

*

Det var bare noen få centimeter mellom dem. Han luktet til og med bedre nå på nært hold. Han kom enda nærmere, og hun tok seg sammen for ikke å rygge. Men til slutt klarte hun ikke mer og flyttet seg.

Et tvers igjennom arrogant mannfolk. Gjennomført sikker på seg selv og på inntrykket som han gjorde på henne. Og hun skulle ønske at hun kunne bevise at han tok feil. Ønsket at hun kunne ta et skritt fra ham og avspise ham med en nesevis kommentar som ville sette ham på plass. Minne ham på at hun var August Lamberts datter.

– Nå er du påtrengende, sa hun langsomt. Hun var fullstendig i villrede når det gjaldt denne mannen. Hun kjente ham ikke så godt at hun visste hvordan hun skulle ta ham. Men én ting var hun sikker på. Hun kom ikke til å forlate dette kontoret nå uten et slags tilbud. Nå var det stoltheten hennes det stod om, og for å være ærlig var stoltheten det eneste hun hadde hatt som var bare hennes.

– Flott, sa han.

– Hvorfor flott?

– Jeg liker det når du hisser deg opp.

– Jeg hisser meg ikke opp. Jeg er en veloppdragen ung dame. Ingen hadde sagt noe slikt til henne før. Han behandlet henne som om han ikke var imponert over stamtreet hennes, noe han selvsagt ikke var. Han mislikte faren. Overførte han den følelsen til henne også?

– Jeg er ingen veloppdragen mann, sa han.

Hun skjønte at hun ikke ante noe om Gavin. Det var noe i tonen hans som tydet på at han ikke hadde samme privilegerte bakgrunn som hun hadde. – Vel, ha i tankene at jeg blir overlegen.

– Jeg skal notere meg det.

Hun fikk seg nesten ikke til å tro at møtet deres endte slik. Med flørt. Hun flørtet med en mann som egentlig hadde sagt at han ikke kom til å gjøre det som hun ønsket. Og av en eller annen grunn sved det ikke så mye som hun hadde tenkt seg. Men så var hun da også en mester i å skjule sårene som mennene i livet hennes gav henne. Dessuten, teknisk sett var ikke Gavin med i livet hennes.

Gavin var et forsøk på å få seg en ny jobb. Men hun hadde ikke tenkt å kaste inn håndkleet ennå.

– Jeg har forslag til en avtale, sa hun.

– Jeg er ikke interessert i avtaler.

– Nå tøyser du. Hele karrieren din er basert på å inngå avtaler.

Han bøyde seg nærmere, støttet armene mot veggen på hver side av hodet hennes. Akkurat nå var hun fanget. Han la hånden på skulderen hennes og stakk fingrene inn i håret hennes.

– Er det en forretningsavtale? spurte han og brukte taket i håret til å dra hodet hennes over på siden. Tommelen hans fulgte kjeven hennes.

Han rørte henne så forsiktig. Som om hun var noe skjørt og knuselig. Det var vanligvis ikke slik andre mennesker behandlet henne. Alle visste at hun var tøff som toget. Pågående, munnrapp og overlegen. Ingen svake sider.

– Tempest?

Hva i huleste var det han snakket om? Så husket hun det. Hun ville inngå en avtale med ham. Hun ville overtale ham til å ansette henne. Og hun skulle bruke alt hun hadde for å få det til. Hvis det betydde å spille på tiltrekningen mellom dem, så la gå.

– På en måte.

– På en måte?

Hun tenkte fort, forsøkte å dempe virkningen av kroppen hans så nær hennes. Hun lukket øynene slik at hun skulle slippe å se inn i hans. Men det fikk henne bare til å bli enda mer oppmerksom på kroppsvarmen hans, lukten av etterbarberingsvannet.

Hun kremtet. – Gi meg et presseoppslag som jeg skal håndtere, og så ansetter du meg hvis jeg gjør en god jobb.

Han så henne rett inn i øynene, og hun så svaret hans før han sa noe. Hun la fingeren over leppene hans. Strøk ham over underleppen da han åpnet dem.

– Tempest …

– Ikke si nei.

Han bøyde seg slik at når han snakket, kilte pusten hans i øret. Hun sitret og fikk følelsen av at Gavin visste nøyaktig hva han gjorde når han forførte kvinner. Og det var så lenge siden hun hadde vært sammen med en mann. Tre år, for å være presis. Tre lange år mens hun konsentrerte seg om karrieren. Og bare se hvor det hadde ført henne.

– Tempest …

– Hva er det? spurte hun og flyttet hodet slik at munnen hennes befant seg i riktig vinkel mot hans …  et pust unna. Hun slikket leppene og så hvordan han fulgte tungen hennes med blikket.

– Jeg kan ikke ansette min motstanders datter.

Hun var redd for at han ville si det. Hun hadde skjønt at sjansen ikke var stor, men hun hadde brukt hele livet på å kjempe mot en mann som hadde bestemt seg for ikke å føle noe for henne. Hun gav ikke opp så lett, og det hadde hun ikke tenkt å gjøre nå heller.

– Jeg er ikke din motstander, sa hun. – Dette kunne bli til din fordel.

Han ristet på hodet.

– Gavin, dette er min siste sjanse til å bevise for ham at han har gjort en feil. Jeg forlater ikke kontoret ditt før du har ombestemt deg.

– Et ultimatum?

– Et løfte. Jeg er ikke den sommerfuglen som du har lest om i avisene. Jeg er et velutdannet aktivum som kunne jobbe for deg.

Han sukket og flyttet seg fra henne. – Jeg lover ingen ting, men jeg skal ta deg med i betraktningen hvis det blir en åpning.

– Det er det eneste jeg ber om.

– Og til den tid …

– Ja?

– Middag?

– Hva med det? spurte hun. Hun aktet ikke å ta imot en invitasjon på den måten. Hun var tross alt Tempest Lambert.

– Vil du spise middag med meg i kveld?

– Jeg er opptatt.

– Løgnhals.

– Jeg har mine planer. Du kan bli med hvis du vil. Jeg henter deg her klokken sju.

Gavin var blitt forbauset da han fikk e-posten fra Tempest der hun bad ham møte henne på Gillock Gallery på Ravenswood Avenue. Han hadde jobbet lenger enn han hadde planlagt, og deretter hadde han tatt seg gjennom byen til åpningen av en utstilling av en kunstner som han aldri hadde hørt om før, Pablo Montovan.

Han nevnte Tempests navn ved døren og fikk beskjed om å gå rett inn. Han fikk et glass vin fra kelneren og gikk gjennom rommet og stanset for å studere kunsten. Han hadde aldri tatt seg tid til å nyte livets goder. Michael samlet skulpturer, og moren elsket fotografier. Men Gavin var ikke interessert i noe som helst, med mindre det brakte ham nærmere det å knekke August.

For første gang gikk det opp for ham hvor endimensjonalt livet hans var. Hvor jobbsentrert han var. Han tok en slurk av vinen og studerte et bilde. Det forestilte en gruppe mennesker midt på lerretet, plassert på en solid fargeklatt. Mens han stod der, skjønte han hvor alene hvert enkelt av dem var. Isolert i et hav av mange.

Han så seg rundt, og så rett inn i ansiktet til Tempest. En myk kvinnehånd lå på skulderen hans. – Liker du det?

– Jeg vet ikke helt.

– Hvorfor ikke? spurte hun. Hun hadde på seg en enkel cocktailkjole i svart og hvitt. Men kjolen var alt annet enn enkel på henne. Han trakk på skuldrene, hadde ikke tenkt å svare.

– Dette arbeidet …  Venting # 7. Gjør meg trist. Ikke noe særlig forventning å spore. Mer som om alle venter på noe som de ikke ønsker.

Han tok en ny slurk av vinen.

– Kom an, Gavin, fortell meg hva du ser.

– Jeg har egentlig ikke greie på kunst, sa han, redd for at han ville komme til å avsløre for mye av sin egen, indre uro. Han så skuffelsen i blikket hennes og sa til seg selv at det ikke gjorde noe. Han var kommet hit i kveld av nysgjerrighet, bare. Ikke på grunn av kunsten, men på grunn av kvinnen som han ikke ble klok på.

– Bra oppmøte, bemerket han. Hun sukket, og så smilte hun til ham. Men det var ikke det vanlige, strålende smilet.

– Ja, det er det. Jeg var redd for at Pablo ikke ville få så stort publikum her som han har i Europa.

– Er du en venn av kunstneren? spurte han. Det virket som om det var få miljøer der hun ikke kjente en eller annen. Han visste at det var en stor fordel for en PR-direktør. En stund lurte han på om hun virkelig hadde bedt om møtet på kontoret hans fordi hun var ute etter en jobb. Eller hadde han rett når han mistenkte faren hennes for å bruke henne som en brikke?

– Ja. Jeg vil at du skal hilse på ham. Jeg registrerte at veggene i lobbyen din er forholdsvis nakne. Pablo lager noen fantastiske fresker.

Gavin fulgte henne gjennom mengden, stanset når hun gjorde det, småsnakket med mennesker som han ikke hadde noe felles med. Men langsomt gikk det opp for ham at han ikke hadde noe imot det. Han likte å høre på Tempest og måten hun henvendte seg til andre på.

Hun fikk alle til å slappe av uten videre. Fant utydelige kontaktpunkter mellom forskjellige grupper og startet samtaler som ikke var fjollete. Hun presenterte ham bare som sjef for et investeringsselskap, og da han registrerte noen hevede bryn fra mennesker som åpenbart hadde hørt om feiden mellom ham og August, smilte hun det bare bort.

Var det det som var hensikten hennes? Å så tvil i opinionen slik at investorene hans ble nervøse og trakk seg?

Han dro henne med seg ut av mengden. Det surret av samtaler og musikk rundt dem, men til slutt fant han en rolig krok. – Hva er det? spurte hun.

– Hvorfor inviterte du meg hit i kveld?

Hun trakk på en skulder og snudde seg og så tilbake på gjestene. For første gang siden han møtte henne så hun usikker ut, og den normale freidigheten hennes ble dempet av stillheten rundt dem og spørsmålene hans.

– Jeg hadde lyst til å bli bedre kjent med deg, sa hun til slutt. – Jeg har ikke tenkt å lyve for deg. Jeg håper fremdeles å kunne overtale deg til å ansette meg.

– Hvorfor ønsker du å bli bedre kjent med meg? spurte han og overhørte fullstendig det med jobben. Han hadde allerede bestemt seg for ikke å ansette henne, ingen ting kunne forandre på det. – Spionerer du på meg for din far?

Hun la en arm rundt midjen sin og rygget to skritt. Uttrykket i øynene hennes var så såret at han fikk lyst til å be om unnskyldning, men han lot det være. Han hadde bare trukket en rimelig konklusjon.

– Jeg er ikke slik, Gavin.

Hun ventet, og han følte at hun ønsket at han skulle si noe som gjorde at alt ble bra igjen. Men han hadde ikke ordene som skulle til.

Hun vendte seg bort, men han stanset henne med en hånd på albuen hennes. – Ikke bli støtt. Det var en logisk teori.

– Og du er alltid logisk, eller?

– Ja. Jeg forstår deg ikke. Etter å ha betraktet faren, hadde han lært at følelser ikke hadde noen plass i beslutningsprosessen.

– Hva er det å forstå? Jeg har lyst til å jobbe for deg, og jeg er tiltrukket av deg. Jeg trodde at vi hadde blitt enige om i hvert fall å utforske det med tiltrekningen.

Hadde de? Nå var han ikke sikker på hva han hadde samtykket i. Huden hennes var ufattelig myk, og han lot fingeren gli over innsiden av armen hennes. Han visste at han burde la være, at berøringen var for intim til denne offentlige anledningen, men hun var så deilig. Ingen burde ha så myk hud.

Hun fikk gåsehud nedover armen og vendte seg mot ham. – Du kan ikke nekte for tiltrekningen.

– Det vil jeg ikke heller, innrømmet han. Selv om det ikke var logisk, hadde det ikke noe for seg å innrømme følelser som han visste ikke var fornuftige.

– Men du har ikke akkurat lyst til å ønske den velkommen, heller, sa hun.

– Det stemmer.

Hun vendte seg fra ham, og denne gangen slapp han henne. Han hadde sett det såre uttrykket i øynene. Hvordan hadde det vært å vokse opp med August som far?

*

Tempest var den første til å innrømme at hun ikke alltid greide å oppføre seg som hun ønsket overfor menn som hun ønsket å gjøre inntrykk på. Men vanligvis greide hun å skape så mye avstand at hun ikke tok seg nær av sårende bemerkninger.

Det var noe annet med Gavin. Hun ønsket virkelig å gjøre et godt inntrykk på ham. Men alt hun gjorde, betraktet han som et trekk i kampen mellom ham og faren hennes.

– La meg presentere deg for Pablo, så kan vi kan gå, sa hun. Hun hadde en følelse av at uansett hva hun gjorde for å vise ham at hun var kvalifisert til å arbeide for ham, så kom han ikke til å forandre mening.

– Jeg har ikke lyst til å møte Pablo.

– Jeg lover at du ikke vil angre på det.

Han la hånden rundt nakken hennes og trakk henne mot seg. Han bøyde hodet og trakk pusten dypt, og hun ble stående urørlig i armene hans, redd for å røre seg.

– Jeg beklager alt med denne kvelden.

Det var noe avgjort ved ordene som hun ønsket at hun ikke forstod, men det var for sent. Han sa adjø. Hun svelget og gikk fra ham, kjente fingrene hans i håret til hun var kommet så langt at håret falt ned på skuldrene igjen.

Hun hadde en million tanker som raste rundt i hodet. Beklagelse fordi hun aldri ville bli kjent med denne mannen som hun likte så godt. Sinne mot faren, for hvis det ikke hadde vært for ham …  vel, hvis det ikke hadde vært for ham, hadde hun ikke oppsøkt Gavin, så hun visste at det ikke var berettiget. Det var bare …  å, herregud, hun begjærte ham. Ham, ikke andre, og det var så lenge siden det hadde skjedd.

Hvordan hadde det skjedd? Hun passet jo på ikke å slippe andre innpå seg.

– Tempest?

Hun ristet på hodet, oppfattet at hun hadde stått og stirret på ham. – Du trenger virkelig noe som kan myke opp inntrykket i lobbyen din. Kunst får folk til å slappe av. Hun var nødt til å fortsette å snakke forretninger. Ha det fremst i hodet. Hvis hun sluttet med det, og gav seg lov til å tenke på at hun var blitt avvist igjen, kunne hun komme til å bryte sammen.

– Greit, sa han stille.

Hun førte ham inn i galleriet igjen. En buffé var satt frem på et bord foran vinduene som vendte ut mot gaten. Et lite jazzorkester spilte i en krok, og det var et frimerke av et dansegulv.

Hun gikk inn i mengden, bort fra ham. Forsøkte å unngå å merke seg hvor han befant seg, men det var håpløst. Mens hun beveget seg rundt i lokalet, gikk sannheten om livet hennes opp for henne.

Folk smilte til henne, kysset henne på kinnet. Gav henne komplimenter for antrekket og snakket om tilstelninger som de hadde vært på tidligere. Og sannheten surret rundt i hodet hennes. Hun fortsatte å høre den stemmen som hun hatet å lytte til, den som aldri lot henne lure seg unna sannheten. Den som fikk henne til å få lyst til å gråte.

Sannheten var at hun hadde et liv som var fylt av ting, akkurat slik som faren hadde. Et liv som var fylt av bekjentskaper i stedet for venner. Et liv som var blottet for ekte glede, ekte følelser.

Og et øyeblikk her hadde hun vært på nippet til å finne en som kunne fylle tomrommet.

Hun tømte Bellinien sin i en stor slurk og satte fra seg glasset på brettet til en kelner som gikk forbi. Gode Gud, nå var hun i ferd med å bli patetisk. Hun måtte komme seg vekk fra Chicago en stund.

Chicago var stedet der alt det vonde i livet hennes var. Det var byen som hun bodde i da moren døde. Og nå hadde hun dette nye.

– Har du et øyeblikk, Tempest?

– Selvfølgelig, sa hun, overrasket over å se Charlie Miller her. Han var riktignok en kløpper i jobben, men han vanket ikke i de samme kretsene som hun gjorde.

– Æh, først ville jeg si at jeg beklager at du ikke ble forfremmet.

Hun likte virkelig Charlie, og med noen flere års erfaring kom han til å bli nøyaktig det som faren trengte. Han var rask og oppvakt, men litt for ung og uerfaren.

– Som far sa, «den beste mannen fikk stillingen», sa hun.

Han rødmet. – Jeg håper at jeg kan leve opp til forventningene.

– Selvsagt gjør du det. Hva var det du ville?

– Jeg håpet at du har tid til å sette deg ned og diskutere noen av prosjektene som vi holdt på med da du sluttet. Oppdatere meg, på en måte.

Hun hadde sluttet temmelig brått. Som en bortskjemt unge da hun skjønte at hun enda en gang hadde latt faren skuffe henne. – Ja, det kan jeg. Men jeg kan ikke komme innom kontoret. Hva med Starbucks på Michigan i morgen?

– Fint. Ti passer godt for meg.

De småpratet litt til før Kali avbrøt dem. Takknemlig for å bli reddet, smilte Tempest til venninnen. Kali Trevaine var en av de eldste vennene hennes. Kalis mor, Talia, hadde vært supermodell, en av de første som Tempest’s Closet hadde brukt i de amerikanske reklamekampanjene. I disse tidlige årene hadde moren vært aktivt med i driften, og hadde hatt med seg Tempest til all fotoopptakene.

Hun og Kali hadde funnet hverandre. Lekt mellom klærne, gjort ugagn. Da Tempest var tenåring og faren hadde ønsket at hun skulle være på skolen om somrene, hadde Talia og Kali invitert henne hjem til seg. Kali var det nærmeste Tempest kom en søster.

– Hva dreide det der seg om?

– Det var fyren som far erstattet meg med.

– Å, konkurrenten. Jeg tror at du kunne ha tatt ham i en slåsskamp.

Tempest lo, som hun visste at Kali ønsket. Det var sant at Charlie var en liten mann, og temmelig spinkel. Hun kunne sannsynligvis ha tatt ham hvis hun hadde vært den typen som gjorde slikt.

– Er det den siste realityshow-ideen din? Bedriftsversjonen av Kjendisenes dødskamp?

– Å, nei, jeg tenkte ikke lengre enn til deg. Men tanken har noe for seg.

– Vær så snill, jeg tøyset. Jeg ville ikke ha lyst til å se noe slikt på TV.

– Kanskje USA gjør det, sa Kali.

– Unnskyld, mine damer.

Tempest så overrasket at Gavin hadde oppsøkt henne igjen. Men han ønsket kanskje å bli presentert for Kali. Hun var høy og slank og oppsiktsvekkende vakker. Den kaffebrune huden og de eksotiske øynene fikk menn til å flokke seg rundt henne som bier rundt honningkrukken. Men Tempest var også skuffet over at hun hadde følt en så sterk tiltrekning til en mann som kunne skifte så fort fra å ville ha henne, til å ville ha venninnen hennes.

– Ja, Gavin?

– Dans med meg.

Han nikket til Kali mens han trakk med seg Tempest bort til dansegulvet.

– Jeg trodde at vi hadde sagt adjø, sa hun da han la armene rundt henne.

– Ikke ennå.

Hun la hodet på skulderen hans da bandet begynte på en langsom, vemodig melodi. Hun visste at dette ikke var virkelig og at det ikke ville vare, men akkurat nå følte hun seg hjemme i armene hans.

*

Denne kvinnen hørte på ingen måte hjemme sammen med ham. Hun kunne aldri bli mer enn et middel for å nå målet. Men det føltes ikke slik, og i et lite øyeblikk stengte han av for den logiske delen av hjernen og bare holdt rundt henne.

Musikken bølget rundt dem, det samme gjorde de andre parene på det lille dansegulvet, men da Tempest la hodet på skulderen hans, forsvant resten av verden.

Han var klar over at dette bare var en følelsesmessig reaksjon. Forsøkte å rettferdiggjøre den med vissheten om at hvis han startet noe her, ville det ikke komme lengre enn dette dansegulvet.

Og det fikk begjæret til å øke i ham. Han ville ha henne. Blodet fløt saktere i årene. Han hadde vært sjalu da han så henne snakke med den tynne fyren tidligere. Det likte han ikke.

Han var ingen sjalu type …  han tillot seg bare aldri å slippe noen av kvinnene som han var sammen med innpå seg. Et nært forhold hadde han utelukkende til moren og broren.

Men med Tempest var alt annerledes, for pokker. Han likte det ikke. Han var ikke full av eiertrang, men hver gang Tempest hadde stanset i en gruppe for å konversere, hadde han oppdaget at han mislikte det at han ikke befant seg i den gruppen.

– Snakket du med Pablo?

– Ja, sa han, han var ikke interessert i å diskutere en annen mann med henne. Denne griskheten lignet ham ikke. Hun var ikke hans. Han burde ikke føle at han eide henne.

– Bad du ham om å lage en freske …

– Nei, Tempest. Jeg har ikke lyst til å snakke om kunst i kveld.

– Hvorfor kom du på en kunstutstilling da? Det var noe i stemmen hennes som la en demper på et utålmodig svar. Noe sårbart som han ikke hadde lagt merke til før. Det vekket mer enn eiertrangen hans …  han fikk lyst til å beskytte henne. Sørge for at hun ikke ble såret.

– Fordi du inviterte meg, sa han stille.

Hun gned kinnet mot skulderen hans, og han ønsket at de var nakne, slik at han kunne kjenne den myke huden hennes mot sin. – Jeg tror det ligger mer til grunn for det enn det, sa hun.

Naturligvis gjorde det det. Det var ikke noe ved Tempest som var enkelt. Det ble komplisert av saker som hadde vært viktige for ham altfor lenge nå. Han skulle nesten ønske at de hadde utsatt sitt første møte til etter styremøtet i Tempest’s Closet i november. Etter at han hadde knust Augusts imperium og endelig fått den hevnen som han hadde jobbet mot i årevis.

Han visste at hun aldri ville ha noe med ham å gjøre etter at han hadde overtatt farens selskap. Jo da, forholdet hennes til faren var anstrengt, men August var alt Tempest hadde. Selv om Gavin var gutt den gangen, husket han historiene om Tempest Lambert …  den stakkars lille rike piken. Det hvilte en slags forbannelse over familien Lambert som mediene likte å fråtse i. Men var det noe Gavin hadde fått med seg av alt han hadde lest om henne, så var det at hun var utrolig lojal.

Hennes lojalitet overfor Lambert var ikke til å ta feil av, selv om hun hadde oppsøkt ham for å få jobb. Hun var likevel en Lambert, og brant for Tempest’s Closet.

Han lurte på hvordan det måtte oppleves. Han lurte på om August ante hvor heldig han var som hadde en som var så lojal mot ham, for uansett hvor stygt han behandlet henne, ville hun fortsatt være der. Og i et lite øyeblikk hadde han lyst til å riste henne fordi hun alltid tillot faren å såre henne.

– Vi har allerede snakket om dette.

– Ja, vi gjorde det, og jeg trodde at vi hadde satt en strek over det, men på et eller annet vis befinner jeg meg i dine armer igjen.

Han klemte henne mot seg, lot hånden gli langsomt ned mot hoftene hennes. Fingrene hans sank inn i de myke formene. Han trakk henne nærmere, og brystene hennes hvilte mot brystkassen hans.

Hun hev etter pusten og la hodet bakover og så på ham med de store, blå øynene. Han oppdaget det samme begjæret i dem. Så at hun ville ha ham med den samme, vanvittige lidenskapen. Så at dette ikke kom til å bli enkelt å droppe for henne heller.

Og merkelig nok var det det han trengte for å rettferdiggjøre at han bøyde hodet mot henne. Han glemte at offentlige uttrykk for følelser var tabu for ham, fordi det fikk opinionen og investorene til å tvile på hans evne til å drive forretninger. Han glemte at hun var datter av rivalen hans. Han glemte alt bortsett fra at han ikke hadde smakt på leppene hennes, og at han hadde lyst til å gjøre det.

Måtte. Han ville ikke holde ut et sekund til hvis han ikke fikk forsikre seg om at kysset hennes var like hett som han regnet med at det var.

Han løftet den ene hånden fra hoften hennes, stakk fingrene inn i det myke håret og vippet hodet hennes bakover. Hun gispet da han la munnen over hennes, og han nølte ikke da han kysset. Han stakk tungen dypt inn i munnen hennes. Han gav henne ingen sjanse til å reagere, han bare overkjørte henne.

Hun la begge hendene rundt halsen hans, presset seg mot ham og møtte tungen hans med sin. Hendene lekte med håret i nakken hans.

Hun smakte litt av den søte drinken som hun hadde drukket tidligere og leppepomade med bringebærsmak. Hun la begge hendene på skuldrene hans og skiftet stilling i armene hans mens tungen gled mot hans. Fingrene hennes lekte med håret i nakken.

Blodet dunket i ørene mens han strøk henne over ryggen. Han kjente hvor spinkel ryggraden hennes var, hvor smidig kroppen var. Han løftet hodet og lot leppene gli langs kjeven hennes og ned til halsen.

På nytt smakte hun noe grunnleggende kvinnelig som han hadde begynt å knytte bare til henne. Hun stønnet dypt da han stakk tungen inn i munnen hennes igjen. Tungen hennes strøk prøvende mot hans.

Han lot hendene gli ned til hoftene hennes, grep til og trykket henne hardt mot seg. Han hadde ment at dette skulle være en lett omfavnelse, siden de var midt ute på dansegulvet.

Han presset ereksjonen sin mot henne, og hun utstøtte en myk lyd. Neglene hennes grov seg ned i skuldrene hans gjennom skjortestoffet. Hun gned seg mot ham.

Han løftet hodet. Hun hadde lukket øynene, ansiktet blusset av begjær. Han visste at det skulle veldig lite til for å overtale henne til å gå til sengs med ham i kveld. En del av ham ønsket det, å ta det som han trengte.

Hjertet slo for fort i brystet, og lidenskapen som hadde overtatt styringen la seg da han kjente frykten komme krypende. Han begjærte henne mer enn han burde.

Han måtte sette en stopper for denne galskapen og gå. Han gned en finger over de våte leppene hennes og tok et skritt fra henne.

– Adjø, sa han og visste at det kom til å bli et helvete å glemme henne.

Hun løftet hånden mot ham, og han ble fristet til å bli. Fristet til å si til helvete med alt som hindret et forhold mellom dem og ta noe som han ville ha, selv om det ikke passet inn i planene hans.

En blits lyste opp til venstre for ham. Han fikk et glimt av en mann som løp gjennom trengselen. Det er slik et forhold til Tempest ville bli, tenkte han.

– Gavin?

Han ristet på hodet og gikk sin vei uten å se seg tilbake. Og det var noe av det verste han noen gang hadde gjort.

